als_Latn dik_Latn sag_Latn
50 vite krijimtari e poetit të njohur Xhevahir Spahiu, në 70 vjetorin e tij përmblidhen në dy vëllime “Udhët”. Në këtë përvjetor të tij publikohen dhe poezi të ndaluara të poetit. Këto dy vëllime që janë përgatitur nga “Poeteka” përmbajnë një krijimtari të zgjedhur të poetit duke filluar që nga viti 1965.
Promovimi i dy vëllimeve me poezi të zgjedhura u zhvillua mbrëmë në sallën e Teatrit të Metropolit në aktivitetin “Ora poetike”. Në këtë aktivitet ishte i pranishëm dhe vetë poeti i njohur Xhevahir Spahiu, ndërsa shumë urime mori dhe nga të afërm, miq dhe kolegë të tij. Një aktivitet që kishte në qendër figurën e poetit të shquar, u përcoll përmes një ceremonie të bukur, ku poezitë të tij më të bukura u interpretuan dhe nga aktorët, dhe gjithçka erdhi si një teatër poetik.
Para se të fillonte ky aktivitet, redaktori i dy vëllimeve Arian Leka, u shpreh se për dy vëllimet me poezi është bërë një përzgjedhje e kujdesshme, por nuk mungojnë dhe grafikat që janë bërë për poetin nga miqtë e tij artistë. “Këtë aktivitet e zhvillon “Poeteka” dhe miqtë e Xhevahir Spahiut. Unë jam marrë me botimet, dhe janë dy vëllime që për këtë 70-vjetor, përmbajnë të dy së bashku rreth 600 faqe. Këto dy vëllime janë një me një përzgjedhje nga krijimtaria e tij më e mirë ndër vite, dhe janë marrë materiale nga 15 vepra të tij që janë botuar më herët. Këto dy vëllime “Poezi të zgjedhura Udha 1” dhe “Poezi të zgjedhura Udha 2” kanë një përmbledhje të krijimtarisë nga 1965 deri tek krijimet më të fundit të tij, që i takon vitit 2013.
Pra është një krijimtari rreth 50 vjeçare”, u shpreh redaktori i këtyre vëllimeve Arian Leka. Sipas tij, në botimin e këtyre dy vëllimeve është ndjekur një rend kronologjik. “Botimi i parë ka një rend kronologjik, ndrysa i dyti ka rend kronologjik dhe estetik. Tek botimi i fundit ka dy dorëshkrime të poetit të papublikuara më parë, ndërsa gjithsej janë 7 dorëshkrime që kanë formën e një antikuariati. Por në botimin e parë ka dhe grafika, portrete të poetit që janë përgatitur nga miqtë e tij”, pohon mes të tjerave redaktori Arian Leka.
Ndërkaq që dje paradite edhe Akademia e Shkencave në një ceremoni kortezie i ka uruar ditëlindjen poetit. “Gëzuar poet! Gëzuar Xhevahir! Një përvjetor ditëlindjeje, 70 vjet jetë, dhe 50 vjet poezi për dashurinë për njeriun! Ky është akademiku Xhevahir Spahiu, të cilit më shumë se kujtdo tjetër në botën e artit e të vjershërimit, i shkon ky titull! Gëzuar poet! “Poet i shpallur i Lirisë dhe Dinjitetit Njerëzor…, poezia e tij na thotë njerëzisht: Hapni dritaret, Hapni zemrat!”, thuhet në urimin e ASH, edhe Ministria e Kulturës gjithashtu përmes faqes së saj zyrtare shprehu urimin për poetin e shquar Xhevahir Spahiu.
als_Latn als_Latn als_Latn als_Latn als_Latn